Malkų įlanka

Malkų įlanka arba Medienos prieplauka – dirbtinė įlanka Klaipėdos sąsiaurio rytiniame krante, Klaipėdos jūrų uosto teritorijoje. Nuo Kuršių marių atskirta Smeltės pusiasalio, Klaipėdos kanalu sujungta su Minija. Gylis 14,5 m.Salvija Smolinskaitė, Uosto direkcija 30-metį paminėjo ir su apdovanojimais, ir užbaigdama Malkų įlankos projektą, Atvira Klaipėda, 2021-07-16. Nuoroda tikrinta 2023-10-14. Pietiniame krante, prie kanalo žiočių įrengtas automobilių ir geležinkelių tilto mazgas – Malkų įlankos tiltas. Įteka Smeltalė. Veikia Klaipėdos konteinerių terminalas, kiti krovinių terminalai, laivų statybos ir remonto dokai. 2018 m. duomenimis, per metus įlankoje perkraunama apie 5,5 mln. tonų krovinių.Dalia Bikauskaitė, Malkų įlanka: verčiamas naujas istorijos puslapis, Vakarų ekspresas, 2018-02-28. Nuoroda tikrinta 2023-10-14. Smeltės pusiasalyje iki 2017 m. veikė Tarptautinė jūrų perkėla.Buvusi Tarptautinė jūrų perkėla keičiasi: Klaipėdos uostas ruošiasi jūrinės vėjo energetikos plėtrai, Lietuvos Respublikos susisiekimo ministerija, 2023-08-10. Nuoroda tikrinta 2023-10-14.

 Istorija 
1865–1873 m. iškasus Klaipėdos kanalą, jo šiauriniame gale, Kuršių mariose netoli Smeltalės žiočių, įrengta 0,2–0,3 km pločio, apie 1,5 km ilgio ir 2 m gylio dirbtinė akvatorija – Malkų uostas (). Akvatorija atskirta nuo Kuršių marių bangų pylimu, kuris, kasant gruntą ir gilinant įlanką, nuolat papildytas – taip susiformavo Smeltės pusiasalis. Nuo audrų, srovių ir ledonešių apsaugotame užutėkyje laikyti iš Nemuno atplukdyti sieliai, baidokai su mediena ir kitais kroviniais. XX a. pradžioje palei įlankos krantą ėjo pamario kelias iš Klaipėdos, stovėjo Smeltės kaimo sodybos; šiaurėje, už Smeltalės link Klaipėdos, kūrėsi lentpjūvės ir fabrikai. Įlankoje rasdavo darbo vietiniai gyventojai, dažniausiai raiti paaugliai, – vilkdavo iš vandens rąstus ir gabendavo į lentpjūves. Sovietmečiu įlankos aplinka visai pakeista – plečiant Klaipėdos uostą, įlanka praplėsta, pagilinta iki 8–10 m, pritaikyta laivams remontuoti. 1986 m. Smeltės pusiasalyje pradėjo veikti Tarptautinė jūrų perkėla.Rimas Žaromskis, Klaipėdos jūrų uostas, Visuotinė lietuvių enciklopedija, 2023-07-19. Nuoroda tikrinta 2023-10-14.Brunonas Gailiušis, Martynas Purvinas, Malkų įlanka, Mažosios Lietuvos enciklopedija. Nuoroda tikrinta 2023-10-14. 2017–2021 m. įlanka rekonstruota: išvalytas užterštas gruntas, palei botaninio draustinio pakrantę įrengta povandeninė sienutė, pasiektas 14,5 m gylis, pertvarkytos krantinės, dokų duobės.Vidmantas Matutis, Malkų įlanka: Atvertos naujos galimybės, Kauno diena, 2021-10-25. Nuoroda tikrinta 2023-10-14.

 Šaltiniai 

Kategorija:Klaipėdos geografija
Kategorija:Kuršių marios
Kategorija:Klaipėdos uostas